Sagunt va acollir la segona edició de ‘FER Futur’, dirigit a nous talents en el món de l'atletisme
02 de desembre 2019

![](/media/1igbttm4/98c_fer-futur.jpg)  
  

El passat cap de setmana, Sagunt va acollir, en les pistes del Poliesportiu Internúclis, la segona edició de FER Futur 2019, un programa de tecnificació impulsat per la Generalitat Valenciana i la Fundació Trinidad Alfonso per canalitzar la detecció i gestió del talent entre els esportistes més joves de la Comunitat Valenciana. Este programa està desenvolupat per la Fundació Trinidad Alfonso i la Federació Valenciana d'Atletisme amb la col·laboració de la delegació d'Esports de l'Ajuntament de Sagunt.

El programa té com a objectiu la detecció de nous talents, orientació cap a una pràctica adequada de l'atletisme, creació d'un entorn esportiu que permeta el desenvolupament dels nuclis d'entrenament, facilitar el pas dels atletes més joves al nivell d'alta competició, i un major creixement del Projecte FER (Foment d'Esportistes amb Reptes) amb la participació d'esportistes de la Comunitat Valenciana en campionats nacionals i internacionals.

  

![](/media/jmjhqgfs/98c_fer-futur-2.jpg)  
  

En les jornades de FER Futur van participar 46 atletes i 26 tècnics per a dur a terme una àmplia agenda d'activitats, reunions de caràcter tècnic, entrenaments per sectors i xarrades per a donar a conéixer amb detall el projecte. També, la jornada va comptar amb l'assistència del regidor d'Esports, Javier Raro, juntament amb el seleccionador nacional d'atletisme, José Peiró; el coordinador del programa FER Futur, Enric Carbonell i el tècnic d'esports, Manolo Ripollés, que va exercir com a coordinador local de la concentració esportiva. Així mateix, l'atleta sub-18, Ainhoa Martín González va assistir com l'única atleta local.

Durant la presentació, el regidor d'Esports, Javier Raro va agrair l'esforç, tant al projecte FER, com a la Federació d'Atletisme per dur a terme este tipus d'iniciatives. A més, va destacar que «**és un orgull que la ciutat tinga unes instal·lacions d'atletisme ideals per poder acollir als millors atletes de la Comunitat Valenciana**».​

![](/media/q5wpnksz/98c_fer-futur-1.jpg)  
  
  

​​

*   [](http://www.facebook.com/sharer.php?u=https://aytosagunto.es/va/actualitat/sagunt-va-acollir-la-segona-edicio-de-fer-futur-dirigit-a-nous-talents-en-el-mon-de-l-atletisme/ "Facebook")
*   [](http://twitter.com/share?url=https://aytosagunto.es/va/actualitat/sagunt-va-acollir-la-segona-edicio-de-fer-futur-dirigit-a-nous-talents-en-el-mon-de-l-atletisme/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-va-acollir-la-segona-edicio-de-fer-futur-dirigit-a-nous-talents-en-el-mon-de-l-atletisme/ "Linked In")
*   [](mailto:?body=https://aytosagunto.es/va/actualitat/sagunt-va-acollir-la-segona-edicio-de-fer-futur-dirigit-a-nous-talents-en-el-mon-de-l-atletisme/)